**Az oltás hatása a dinnye (*Citrullus lanatus*) szövettanára és RAPD mintázatára**

Márkus Rita1, Kocsis Marianna1, Farkas Ágnes2, Nagy Dávid1, Stranczinger Szilvia1

1PTE TTK Biológia Intézet, 2PTE GYTK Farmakognóziai Intézet

A görögdinnye (*Citrullus lanatus*) a tökfélék családjába tartozik, a harmadik legnagyobb területen termesztett szabadföldi növény ma Magyarországon. A lágyszárú növények oltása az egyik legkorszerűbb technológiai újításának számít.

Kutatásunkban a kiválasztott görögdinnyefajták (Lady oltott és oltatlan) szár és levél szövettani keresztmetszeteit készítettük el, amelyeken összehasonlító méréseket végeztünk. Ugyanezen mintákból (*Argentario*, Lady oltott, Lady oltatlan) DNS-t izoláltunk és RAPD módszerrel vizsgáltuk, hogy van-e genetikai különbség a fajták és az egyedek között.

A szövettani összehasonlító eredményeink alapján, hogy szerkezeti és méretbeli különbségek is megfigyelhetők az oltott és oltatlan vonalak között. Megállapítottuk, hogy az epidermisz, a trachea és a külső háncs vastagsága szignifikáns különbséget mutat az oltott és oltatlan fajták között.

A RAPD vizsgálatok kimutatták, hogy különbségek vannak a tök (*Argentario*) és a dinnye fajták valamint az oltott-oltatlan Lady vonalak és egyedek fragment gazdagságában és fragment mintázatában.

A szövettani paraméterek alapján megállapított tulajdonságok lényegesen jobb tápanyag és vízszállítást biztosítanak az oltott dinnyék számára, így sikeresebbek és életképesebbek az oltatlan fajtákkal szemben. További vizsgálatokkal választ kaphatunk arra, hogy a genetikai eltérések hogyan alakítják és befolyásolják a növények fejlődését.